b'\n_START_ARTICLE_\nKonstantin VI.\n_START_SECTION_\n\xc5\xbdivljenjepis\n_START_PARAGRAPH_\nBil je edini sin cesarja Leona IV. in njegove \xc5\xbeene Irene. Leta 776 ga je o\xc4\x8de kronal za socesarja, samostojen cesar pod regentstvom matere Irene pa postal leta 780, ko je imel komaj devet let. _NEWLINE_Leta 782 so ga zaro\xc4\x8dili z Rotrudo, h\xc4\x8derko frankovskega kralja Karla Velikega in njegove tretje \xc5\xbeene Hildegarde. Leta 788 je Irena zaroko razdrla. Naslednje leto je podpisal sklepe Drugega nicejskega koncila, \xc4\x8deprav je verjetno simpatiziral z ikonoklasti. Mati mu kljub temu, da je bil takrat star \xc5\xa1estnajst let, ni prepustila izvr\xc5\xa1ilne oblasti._NEWLINE_Po neuspeli zaroti proti cesarici Ireni spomladi leta 790, je Irena posku\xc5\xa1ala dobiti uradno priznanje naslova cesarice. Njeno zahtevo so zavrnili in leta 790 je Konstantin po uporu Armencev s podporo vojske kon\xc4\x8dno pri\xc5\xa1el na oblast. Materi je dovolil obdr\xc5\xbeati naslov cesarice in leta 792 to tudi uradno potrdil. _NEWLINE_Konstantin je bil \xc5\xa1ibek vladar, kar je povzro\xc4\x8dilo nezadovojstvo med njegovimi prista\xc5\xa1i. Leta 791 in 792 je bil v dveh bitkah z bolgarskim vladarjem Kardamom dvakrat pora\xc5\xbeen in obakrat pobegnil z boji\xc5\xa1\xc4\x8da. V cesarstvu se je zato razvilo gibanje, ki je bilo naklonjeno njegovemu stricu, kasnej\xc5\xa1emu cesarju Nikiforju I., Konstantin je zato ukazal strica oslepiti ter njemu in \xc5\xa1tirim njegovim polbratom odrezati jezik. Ko je ukazal oslepiti tudi generala Alekseja Mosela, so se njegovi biv\xc5\xa1i armenski prista\xc5\xa1i uprli. Upor so leta 793 izjemno kruto zatrli._NEWLINE_Konstantin se je po uporu lo\xc4\x8dil od \xc5\xbeene Marije Amnijske, ker mu ni rodila mo\xc5\xa1kega naslednika, in se poro\xc4\x8dil s svojo ljubico Teodoto. Poroka je med prebivalstvom naletela na odpor in je bila morda celo nezakonita, \xc4\x8deprav jo je patriarh namenoma spregledal. Po teh dejanjih je Konstantin izgubil vso podporo tako vladajo\xc4\x8de pravoslavne cerkve kot ikonoklasti\xc4\x8dne opozicije._NEWLINE_Leta 797 so ga v zaroti, ki jo je organizirala njegova mati, njeni prista\xc5\xa1i aretirali in oslepili. Zapisi iz tistega \xc4\x8dasa trdijo, da je zaradi ran nekaj dni kasneje umrl. Irena se je po njegovi smrti kronala za prvo bizantinsko cesarico.'